覽皮先輩盛製因作十韻以寄用伸欵仰
作者：崔璐
朝代：唐

paragraphs: 河嶽挺靈異，星辰精氣殊。
在人爲英傑，與國作禎符。
襄陽得奇士，俊邁真龍駒。
勇果魯仲由，文賦蜀相如。
渾浩江海廣，葩華桃李敷。
小言入無間，大言塞空虛。
幾人游赤水，夫子得玄珠。
鬼神爭奧秘，天地惜洪鑪。
既有曾參行，仍兼君子儒。
吾知上帝意，將使居黃樞。
好保千金體須爲萬姓謨。